CELEX: 32017R2188
Language: fi
Date: 2017-08-11 00:00:00
Title: Komission delegoitu asetus (EU) 2017/2188, annettu 11 päivänä elokuuta 2017, Euroopan parlamentin ja neuvoston asetuksen (EU) N:o 575/2013 muuttamisesta tiettyihin katettuihin joukkolainoihin liittyviä omien varojen vaatimuksia koskevien poikkeuksen osalta (ETA:n kannalta merkityksellinen teksti. )

25.11.2017   
            
            
               FI
            
            
               Euroopan unionin virallinen lehti
            
            
               L 310/1
            
         KOMISSION DELEGOITU ASETUS (EU) 2017/2188,
   annettu 11 päivänä elokuuta 2017,
   Euroopan parlamentin ja neuvoston asetuksen (EU) N:o 575/2013 muuttamisesta tiettyihin katettuihin joukkolainoihin liittyviä omien varojen vaatimuksia koskevien poikkeuksen osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottolaitosten ja sijoituspalveluyritysten vakavaraisuusvaatimuksista 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 503 artiklan 4 kohdan,
   sekä katsoo seuraavaa:
   
               (1)
            
            
               Asetuksen (EU) N:o 575/2013 496 artiklan mukaan toimivaltaiset viranomaiset voivat tiettyjen katettujen joukkolainojen osalta olla soveltamatta mainitun asetuksen 129 artiklan 1 kohdan d alakohdan ii alakohdassa ja 129 artiklan 1 kohdan f alakohdan ii alakohdassa tarkoitettua 10 prosentin kynnystä 31 päivään joulukuuta 2017 asti.
            
         
               (2)
            
            
               Asetuksen (EU) N:o 575/2013 503 artiklan 4 kohdassa komissio velvoitetaan tarkastelemaan uudelleen kyseisen mahdollisuuden asianmukaisuutta toimivaltaisten viranomaisten kannalta ja päättämään, onko siitä tehtävä pysyvä. Komissio pyysi Euroopan pankkiviranomaista antamaan asiasta teknisen lausunnon. Pyynnön täyttämiseksi laadittiin raportti ”Report on EU Covered Bond Frameworks and Capital Treatment”. Komissio käytti raporttia myös katettuihin joukkolainoihin sovellettavien valvonta- ja sääntelyjärjestelyjen arvioimisessa, minkä jälkeen se esitti Euroopan parlamentille ja neuvostolle asetuksen (EU) N:o 575/2013 503 artiklaa koskevan kertomuksen.
            
         
               (3)
            
            
               Raportin mukaan vain muutaman maan katettujen joukkolainojen kehys sallii asuin- tai liikekiinteistölainavakuudelliset arvopaperit tai ryhmän sisäiset katettuja joukkolainoja koskevat poolirakenteet. Koska joidenkin laitosten liiketoimintamallit kuitenkin perustuvat toimivaltaisten viranomaisten myöntämien poikkeusten käyttöön, oikeusvarmuuden vuoksi on aiheellista antaa toimivaltaisille viranomaisille lupa jatkaa asetuksen (EU) N:o 575/2013 496 artiklan 1 kohdassa tarkoitetun poikkeuksen voimassaoloa kyseisessä säännöksen mainitun päivämäärän jälkeen. Asetuksen (EU) N:o 575/2013 496 artiklan 1 kohtaa olisi sen vuoksi muutettava kyseisessä säännöksessä mainitun päivämäärän kumoamiseksi huomioiden kuitenkin, että toimivaltaisille viranomaisille annettua lupaa myöntää vapautus on ehkä arvioitava uudelleen katettuja joukkovelkoja koskevan tulevan kehyksen yhteydessä.
            
         
               (4)
            
            
               Oikeusvarmuuden vuoksi on aiheellista säätää pysyvästä poikkeuksesta siitä päivästä alkaen, jona nykyisen poikkeuksen voimassaolo päättyy,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EU) N:o 575/2013 496 artiklan 1 kohdan johdantolause seuraavasti:
   
      ”Toimivaltaiset viranomaiset voivat olla soveltamatta kokonaan tai osittain 129 artiklan 1 kohdan d ja f alakohdassa vahvistettua, ranskalaisten Fonds communs de Créances -rahastojen tai niitä vastaavien arvopaperistamisyhteisöjen liikkeeseen laskemiin etuoikeusasemaltaan parhaimpiin osuuksiin sovellettavaa 10 prosentin rajoitusta edellyttäen, että molemmat seuraavat edellytykset täyttyvät:”.
   
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2018.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä elokuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 176, 27.6.2013, s. 1.